Tella tewsit nniḍen, d tiḥkayin n teḍsa neɣ timṣeḍsay. Beddent ɣef uknilaw acku d tiḥkayin i d-yettwaksen seg tmetti i-deg yettidir umdan.Timṣeḍsay nezmer ad d-nini beddent ɣef uknilaw acku d yiwet n tewsit i d-yemger umdan seg tmetti anda i yettidir. Tikwal tamṣeḍsuyt d taqsiḍt d tawezzlant, ttawin-tt-id iwakken ad d-ḍsen am tiḥuǧay n Ǧeḥḥa, maca ɣas akken agbur-nsent yettawi-d ɣef wayen yeṣṣeḍsayen maca taggara d tamsirt neɣ d awelleh i yigerdan, deg yiwen lawan d anecṛeḥ d tukksa n lxiq. Tawsit-agi deg tuget-ines ttawin-tt-id yergazen way gar-asen akken ad kksen lxiq. Tamṣeḍsuyt nezmer ad d-nini d taḥkayt yellan deg tilawt. H. Basset yessbadu-d tawsit-agi, mi i d-yenna: «Dayen akken ara d-nessenked amzun d tamacahut n teḍsa, nezmer ad as-nsemmi taḥkayt d tawsit i d-ḥekkun yergazen way gar-asen degyal taswiɛt degwass ».33